《送王晋之还朝》
宋代·苏过

承平绝羽书，盛德戢武威。将臣归宿卫，礼乐班王畿。

君侯褒鄂裔，汗血馀光辉。马上谈诗笔，笑学孙吴非。

往年缀内朝，缓带临戎机。驾言樽俎间，已觉枹鼓稀。

我卜颍水居，里社得所依。方惩赤丸俗，遽赋杕杜归。

归朝侍玉辇，络马黄金羁。封侯自有骨，坐看择肉飞。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。